BRYSSEL Valtiovarainministeri Petteri Orpo (kok.) allekirjoitti tänään maanantaina Suomen ja Portugalin välisen verosopimuksen Portugalin valtiovarainministerin Mário Centanon kanssa. Sopimus tukkii porsaanreiän, jonka avulla varakkaat suomalaiset eläkeläiset ovat pystyneet välttämään verojen maksun muuttamalla Portugaliin asumaan.

– Tämä on verojärjestelmän uskottavuuden ja oikeudenmukaisuuden kannalta oikea ratkaisu, sanoi Orpo Brysselissä sopimuksen allekirjoittamisen jälkeen.

Orpon mukaan sopimus vaikuttaa käytännössä noin 200–300 suomalaisen verotukseen. Periaatteellisesti tärkeän verovapauden lopettamisesta koituva verohyöty on joitakin miljoonia euroja.

Eläkkeiden verottomuudesta nousi kohu kesällä 2015 kun kävi ilmi, että mm. Keskon entinen pääjohtaja Matti Halmesmäki, Rautaruukin entinen toimitusjohtaja Sakari Tamminen ja Nokian renkaiden entinen toimitusjohtaja Kim Gran olivat siirtäneet kotipaikkansa Portugaliin, missä heillä oli mahdollisuus anoa verovapautta eläkkeilleen.

Jatkossa Suomi voi verottaa myös yksityisen sektorin eläkkeitä siltä osin kun niitä ei veroteta Portugalissa. Tähän asti Suomi on saanut verottaa vain julkisesta palveluksesta saatua eläkettä.

Sopimus tulee voimaan kun molempien maiden parlamentit ovat hyväksyneet sen. Orpon mukaan voimaantulo tapahtuu todennäköisesti vuonna 2018.

Siinä vaiheessa tähän asti verottomia eläkkeitä aletaan verottaa välittömästi. Muille eläkkeille sovelletaan kolmen vuoden siirtymäaikaa. Taannehtivasti eläkkeitä ei voida sopimuksen perusteella verottaa.

Suomi on aiemmin neuvotellut vastaavan sopimuksen Espanjan kanssa, ja sopinut Saksan kanssa vapaaehtoisesta eläkevakuutuksesta kertyvien eläkkeiden verotuksesta. Ranskan kanssa neuvotellaan parhaillaan uudesta verosopimuksesta.

Valtiovarainministeri kuitenkin arveli, ettei uusi verosopimus vie Portugalin viehätystä ikääntyville kokonaan.

– Varmasti Portugalissa on sellaisia piirteitä, jotka meidän 1,5 miljoonasta eläkeläisestä jotakuta saattaa kiinnostaa, Orpo sanoi.